

VLADA REPUBLIKE HRVATSKE

Zagreb, 13. veljače 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Verifikacija odgovora na zastupničko pitanje dr. sc. Siniše Hajdaša Dončića, u vezi s dokapitalizacijom društva Croatia Airlines d.d. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

**Klasa:**

**Urbroj:**

**Zagreb,**

**PREDSJEDNIKU HRVATSKOGA SABORA**

Predmet: Zastupničko pitanje dr. sc. Siniše Hajdaša Dončića, u vezi s dokapitalizacijom društva Croatia Airlines d.d. - odgovor Vlade

Zastupnik u Hrvatskome saboru, dr. sc. Siniša Hajdaš Dončić, postavio je, sukladno s člankom 140. Poslovnika Hrvatskoga sabora (Narodne novine, br. 81/13, 113/16, 69/17 i 29/18), zastupničko pitanje u vezi s dokapitalizacijom društva Croatia Airlines d.d.

Na navedeno zastupničko pitanje Vlada Republike Hrvatske, daje sljedeći odgovor:

Odlukom Vlade Republike Hrvatske o stvaranju prethodno potrebnih uvjeta osiguranja postupka dokapitalizacije društva Croatia Airlines d.d., od 19. rujna 2019. godine, te Odlukom o dopuni ove Odluke, od 30. siječnja 2020. godine, stvaraju se nužni preduvjeti za provedbu strukturiranog i kontroliranog procesa pronalaska strateškog partnera za društvo Croatia Airlines d.d. Pronalaskom strateškog partnera omogućit će se dugoročna samoodrživost društva uz osiguranje širenja postojećih operativnih kapaciteta i prometne mreže.

Imajući u vidu da se u ovom procesu naglasak stavlja na strateškog partnera u obliku privatnog ulagača te da se postupanje Republike Hrvatske može tumačiti kao postupanje ulagača koji štiti svoj vlasnički udio, Vlada Republike Hrvatske smatra da je postupanje sukladno tržišnim pravilima.

U odnosu na provedeni program restrukturiranja društva Croatia Airlines d.d., ovaj zajam dioničara, pa i cijeli postupak dokapitalizacije se ne smatraju dodatnom pomoći za restrukturiranje. Ovo proizlazi iz činjenice da je navedeni program restrukturiranja završio u 2015. godini kao i da je konačni rezultat ovog postupka jasno definiran s ciljevima koji omogućavaju daljnji razvoj društva kroz strateško partnerstvo Republike Hrvatske i privatnog ulagača, za razliku od provedenog restrukturiranja koje se, između ostalog, sastojalo od pretvaranja duga društva Croatia Airlines d.d. u vlasnički udio Republike Hrvatske, ograničenja kapaciteta flote i prometne mreže, i tako dalje.

U tijeku je redovna i otvorena komunikacija između stručnih službi Republike Hrvatske i Europske komisije u postupku u kojem iste analiziraju sukladnost ovog postupanja Republike Hrvatske s pravilima za državne potpore. Buduća odluka Europske komisije, njezin smjer i opseg, ovisit će o analizi postupanja Republike Hrvatske i popratne dokumentacije koju će provesti stručne službe Europske komisije, kao i o provedbi aktivnosti utvrđenih predmetnom Odlukom Vlade Republike Hrvatske.

Republika Hrvatska će u okviru postupanja znati prepoznati sve buduće momente i postupanja koja će u najvećoj mogućoj mjeri zaštiti financijski interes i zaštitu strateških odrednica u kojoj se društvo Croatia Airlines d.d. prepoznaje kao važan gospodarski subjekt sa značajnim utjecajem na gospodarske politike i nacionalnu stratešku opredijeljenost, i u tim će se postupanjima na ispravan način težiti zaštiti nacionalnih interesa i svih drugih mjera kojima će se u okviru zakonodavstva Europske unije nastojati stabilizirati poslovanje ovog društva.

Eventualno potrebna dodatna obrazloženja u vezi s pitanjem zastupnika, dat će Oleg Butković, ministar mora, prometa i infrastrukture.

PREDSJEDNIK

mr. sc. Andrej Plenković